《题萧照画卷》
宋代·舒岳祥

远峰没空苍，近树森立壁。
丛篁郁长汀，茅茨露半脊。
归舟何处家，中流弄长笛。
或恐画师身，留此黯淡迹。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。